Walter Christophersen (DF), 2007-02-06:
Socialistisk Folkeparti ønsker, at Folketinget skal pålægge regeringen at fremsætte lovforslag, som giver Københavns og Århus Kommuner hjemmel til at indføre betalingssystemer til regulering af trafik og fremme af miljøhensyn.
Det forudsættes, at provenuet fra sådanne ordninger skal anvendes til at fremme diverse trafiksystemer.
Hjemmelen foreslås ophævet i forbindelse med en fremtidig forventet indførelse af et roadpricingsystem for hele Danmark.
At Socialistisk Folkeparti har neddroslet sit ambitionsniveau fra at give alle kommuner adgang til at indføre trafikbetalingssystemer til kun at lade forslaget omfatte Københavns og Århus Kommuner, ændrer ikke Dansk Folkepartis synspunkt på dette område.
Dansk Folkepartis stillingtagen til roadpricing, bompenge eller lignende foranstaltninger er stadig væk, at vi siger et klart nej tak.
Dansk Folkeparti finder, at en stor del af den øgede trafikmængde i København skyldes, at den regerende venstrefløj – Socialdemokraterne, Socialistisk Folkeparti og Enhedslisten – op igennem 1980’erne og 1990’erne nedlagde i tusindvis af parkeringspladser i Københavns Kommune.
Konsekvensen af dette er, at den øgede mængde af cirkulerende biler er vokset dramatisk.
Et andet problem er, at venstrefløjen har indført ensretning eller spærring af den ene tidligere hovedtrafikåre efter den anden, f.eks. Rantzausgade, hvilket har medført, at bilisterne ofte må køre lange omveje, hvilket igen er med til at øge trafikmængden drastisk.
Som Dansk Folkeparti ser det, er løsningen naturligvis, at Københavns og Århus Kommuner her og nu foranlediger, at der oprettes nye parkeringspladser, så efterspørgslen på samme imødekommes.
Et sådant initiativ vil nedbringe antallet af cirkulerende bilister, medføre mærkbare miljømæssige forbedringer og betyde, at Danmark sparer et firecifret millionbeløb i tabt arbejdstidsfortjeneste, og at kommunerne ikke længere vil være så nidkære i deres hæmningsløse jagt på bilister, der holder en halv meter for tæt på et hjørne.
I Københavns Kommune er det ulovligt at holde mindre end 10 m fra et hjørne.
Holder man 9,5 m fra samme hjørne, ja, så koster det 510 kr. For god ordens skyld skal anføres, at Parkering Københavns 2004-regnskab viser en omsætning på mere end 257 mio. kr. og et overskud på omkring 150 mio. kr.
Og da Københavns Kommune er ganske kreativ på parkeringsområdet, ville tiltag som omlægning af 2-timers-parkering til betalingsparkering, udvidelse af betalingstiden med 4 timer dagligt fra kl. 18 til kl. 22, indførelse af nattakst, højere takster samt udvidelse af rød zone medføre, at Københavns Kommune kunne forvente et overskud på ca. 250 mio. kr. for året 2006.
Socialistisk Folkeparti vil med dette lovforslag yderligere forgylde Københavns og Århus Kommuner, og bilisterne vil endnu en gang blive taberne.
Dansk Folkeparti har endvidere noteret, at flere bilister og organisationer stiller spørgsmål ved moralen i, at de private parkeringsselskaber ernærer sig ved danskernes fejltrin.
Skiltningen på området, eller mangelen på samme, er under al kritik.
Ved oprettelse af nye parkeringspladser ville også denne problematik kunne imødekommes.
Dansk Folkeparti ønsker fremdeles, at trængselsproblemerne i og omkring København og Århus løses ved massive investeringer i nye parkeringspladser, udvidelse og nyanlæg af motorog ringveje, jernbaneinfrastruktur, metroanlæg og letbaner.
Dansk Folkeparti kan ikke støtte forslaget.